[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.10.2007

COM(2007) 594 τελικό

2007/0217 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την προσαρμογή του παραρτήματος VIII της πράξης προσχώρησης της Βουλγαρίας και της Ρουμανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στο τμήμα IV του παραρτήματος VIII της πράξης προσχώρησης της Βουλγαρίας και της Ρουμανίας καθορίζεται η χρηματοδοτική συνδρομή της Κοινότητας για την αγροτική ανάπτυξη σε 85% για τα γεωργοπεριβαλλοντικά μέτρα και τα μέτρα καλής μεταχείρισης των ζώων και σε 80% για όλα τα άλλα μέτρα.

Ο κανονισμός (ΕΚ) αριθ. 1698/2005 του Συμβουλίου της 20ής Σεπτεμβρίου 2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) εισήγαγε τροποποιήσεις στο κεκτημένο στο οποίο βασίστηκαν οι διαπραγματεύσεις προσχώρησης με τη Βουλγαρία και τη Ρουμανία. Το άρθρο 70 του κανονισμού (ΕΚ) αριθ. 1698/2005 προβλέπει νέα χρηματοδοτική διάρθρωση βάσει της οποίας τα ποσοστά συγχρηματοδότησης δεν καθορίζονται πλέον σε επίπεδο μέτρου αλλά σε επίπεδο άξονα.

Η απόφαση 2006/664/EΚ του Συμβουλίου της 19ης Ιουνίου 2006 προσάρμοσε αναλόγως την πράξη προσχώρησης της Βουλγαρίας και της Ρουμανίας, αντικαθιστώντας το προηγούμενο κείμενο από μια παράγραφο που προβλέπει χρηματοδοτικές συνδρομές σε επίπεδο άξονα.

Το παράρτημα ΙΙ του κανονισμού (ΕΚ) αριθ. 1974/2006 της Επιτροπής της 15ης Δεκεμβρίου 2006 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), όπως τροποποιήθηκε με το κανονισμό (ΕΚ) αριθ. 434/2007 της Επιτροπής λόγω της προσχώρησης της Βουλγαρίας και της Ρουμανίας στην Ευρωπαϊκή Ένωση, προβλέπει ενδεικτική χρηματοδοτική κατανομή ανά άξονα και μέτρο αγροτικής ανάπτυξης, συμπεριλαμβανομένου του μέτρου «συμπληρώματα άμεσων ενισχύσεων», στα προγράμματα.

Το μέτρο «συμπληρώματα άμεσων ενισχύσεων» εισήχθη με την πράξη προσχώρησης ως μέτρο μεταφοράς προς τον πυλώνα Ι της ΚΓΠ ενός περιορισμένου τμήματος των πόρων του πυλώνα ΙΙ, για τα έτη 2007, 2008 και 2009. Λόγω της μεταφοράς στον πυλώνα Ι, το μέτρο αυτό δεν εμπίπτει στη διάρθρωση χρηματοδότησης των τεσσάρων αξόνων αγροτικής ανάπτυξης και, συνεπώς, δεν καλύπτεται από το ποσοστά συγχρηματοδότησης ανά άξονα που ορίζονται στην πράξη προσχώρησης. Ωστόσο, κρίνεται σκόπιμο να διατηρηθεί στο 80% το ανώτατο ποσοστό συγχρηματοδότησης που ορίζεται αρχικά για τον εν λόγω μέτρο στην πράξη προσχώρησης.

Η πράξη προσχώρησης της Βουλγαρίας και της Ρουμανίας πρέπει συνεπώς να προσαρμοστεί ώστε να διευκρινιστεί ότι το ανώτατο ποσοστό της χρηματοδοτικής συνδρομής της Κοινότητας στο μέτρο «συμπληρώματα άμεσων ενισχύσεων» καθορίζεται σε 80%, όπως και για τους άξονες 1 και 3 και την τεχνική βοήθεια. Το ποσοστό συγχρηματοδότησης για τον άξονα 2 καθορίστηκε στο 82% με την απόφαση του Συμβουλίου της 19ης Ιουνίου 2006 για την προσαρμογή του παραρτήματος VIII της πράξης προσχώρησης της Βουλγαρίας και της Ρουμανίας. Το άρθρο 70 παράγραφος 3 στοιχείο β) του κανονισμού (ΕΚ) αριθ. 1698/2005 καθορίζει το ποσοστό συγχρηματοδότησης για τον άξονα 4 σε 80%.

Σύμφωνα με τις κατευθυντήριες γραμμές που τηρήθηκαν κατά την εκπόνηση της εν λόγω προσαρμογής, ο θεμελιώδης χαρακτήρας και οι θεμελιώδεις αρχές των αποτελεσμάτων των ενταξιακών διαπραγματεύσεων διατηρούνται και οι προσαρμογές περιορίζονται στα απολύτως αναγκαία.

Η παρούσα πρόταση δεν έχει δημοσιονομικές επιπτώσεις στον προϋπολογισμό της Κοινότητας.

2007/0217 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την προσαρμογή του παραρτήματος VIII της πράξης προσχώρησης της Βουλγαρίας και της Ρουμανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη προσχώρησης της Βουλγαρίας και της Ρουμανίας,

την πράξη προσχώρησης της Βουλγαρίας και της Ρουμανίας, και ιδίως το άρθρο 34 παράγραφος 4,

την πρόταση της Επιτροπής,

τη γνώμη του Ευρωπαϊκού Κοινοβουλίου[1],

Εκτιμώντας τα ακόλουθα:

(1) Το άρθρο 70 του κανονισμού (ΕΚ) αριθ. 1698/2005 του Συμβουλίου της 20ής Σεπτεμβρίου 2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[2] ορίζει τα ποσοστά της κοινοτικής χρηματοδοτικής συνδρομής σε επίπεδο άξονα.

(2) Το τμήμα IV του παραρτήματος VIII της πράξης προσχώρησης της Βουλγαρίας και της Ρουμανίας, όπως τροποποιήθηκε με την απόφαση 2006/664/ΕΚ του Συμβουλίου της 19ης Ιουνίου 2006 για την προσαρμογή του παραρτήματος VIII της πράξης προσχώρησης της Βουλγαρίας και της Ρουμανίας[3], ορίζει, κατά παρέκκλιση του άρθρου 70 του κανονισμού (ΕΚ) αριθ. 1698/2005, τα ποσοστά ανά άξονα της κοινοτικής στήριξης που χορηγείται στη Βουλγαρία και στη Ρουμανία για την αγροτική ανάπτυξη στο πλαίσιο του ΕΓΤΑΑ. Η εν λόγω συνδρομή μπορεί να ανέλθει σε 80% για τον άξονα 1, τον άξονα 3 και την τεχνική βοήθεια και σε 82% για τον άξονα 2.

(3) Τα ποσοστά συγχρηματοδότησης που ορίζονται ανά άξονα δεν μπορούν να εφαρμοστούν στα ποσά τα οποία, όπως προβλέπεται στο τμήμα Ι στοιχείο Ε του παραρτήματος VIII της πράξης προσχώρησης της Βουλγαρίας και της Ρουμανίας, μπορούν να χορηγηθούν στους γεωργούς που είναι επιλέξιμοι για τα συμπληρώματα των εθνικών άμεσων πληρωμών ή ενισχύσεις δυνάμει του άρθρου 143γ του κανονισμού (ΕΚ) αριθ. 1782/2003 του Συμβουλίου της 29ης Σεπτεμβρίου 2003 για τη θέσπιση κοινών κανόνων για τα καθεστώτα άμεσης στήριξης της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς[4].

(4) Το ανώτατο ποσό της χρηματοδοτικής συνδρομής της Κοινότητας στα συμπληρώματα άμεσων ενισχύσεων πρέπει επίσης να διευκρινιστεί για τους σκοπούς της εφαρμογής του κανονισμού (ΕΚ) αριθ. 1974/2006 της Επιτροπής της 15ης Δεκεμβρίου 2006 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[5] ο οποίος προβλέπει, στο παράρτημα II, την ενδεικτική χρηματοδοτική κατανομή ανά άξονα και μέτρο αγροτικής ανάπτυξης, συμπεριλαμβανομένου του μέτρου «συμπληρώματα άμεσων ενισχύσεων».

(5) Προκειμένου να διατηρηθούν τα αποτελέσματα των διαπραγματεύσεων της προσχώρησης και η συνοχή του συστήματος των ποσοστών συγχρηματοδότησης μετά την πραγματοποίηση των τεχνικών προσαρμογών στους κανονισμούς για την αγροτική ανάπτυξη, η ανώτατη χρηματοδοτική συνδρομή της Κοινότητας στα συμπληρώματα των άμεσων ενισχύσεων πρέπει να καθοριστεί στο ίδιο ποσοστό με εκείνο που εφαρμόζεται για τους άξονες 1 και 3 καθώς και για την τεχνική βοήθεια.

ΑΠΟΦΑΣΙΖΕΙ:

Άρθρο 1

Στο παράρτημα VIII της πράξης προσχώρησης της Βουλγαρίας και της Ρουμανίας, το τμήμα IV αντικαθίσταται από το ακόλουθο κείμενο:

«Κατά παρέκκλιση του άρθρου 70 παράγραφος 3 στοιχείο α) του κανονισμού (ΕΚ) αριθ. 1698/2005, η χρηματοδοτική συνδρομή της Κοινότητας μπορεί να ανέλθει σε 80% για τον άξονα 1, τον άξονα 3 και την τεχνική βοήθεια, καθώς και για τα συμπληρώματα άμεσων ενισχύσεων.

Κατά παρέκκλιση του άρθρου 70 παράγραφος 3 στοιχείο β) του κανονισμού (ΕΚ) αριθ. 1698/2005, η χρηματοδοτική συνδρομή της Κοινότητας μπορεί να ανέλθει σε 82% για τον άξονα 2.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Βρυξέλλες, …

Για το Συμβούλιο

Ο Πρόεδρος

[1] ΕΕ C … της …, σ. ....

[2] ΕΕ L 277 της 21.10.2005, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2012/2006 ( ΕΕ L 384 της 29.12.2006, σ. 8) .

[3] ΕΕ L 277 της 9.10.2006, σ. 4.

[4] ΕΕ L 270 της 21.10.2003, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 552/2007 (ΕΕ L 131 της 23.5.2007, σ. 10).

[5] ΕΕ L 368 της 23.12.2006, σ. 15. Κανονισμός όπως τροποποιήθηκε από τον κανονισμό (ΕΚ) αριθ. 434/2007 (ΕΕ L 104 της 21.4.2007, σ. 8).